Meciul retur dintre selecţionatele Coreei de Nord şi Japoniei, din preliminariile Cupei Mondiale de fotbal din 2026, programat marţi, dar pe care Coreea de Nord l-a anulat fără explicaţii, "nu va fi nici jucat şi nici reprogramat", a anunţat Federaţia Internaţională de Fotbal (FIFA), lăsând posibilitatea unei calificări la ''masa verde'' a Japoniei pentru următoarea fază, informează AFP, potrivit Agerpres.
"Cazul şi rezultatul întâlnirii vor fi supuse Comisiei de disciplină a FIFA", a precizat duminică Federaţia internaţională, organizatoarea Cupei Mondiale.
După victoria Japoniei în meciul din prima manşă, cu 1-0, la Tokyo, Coreea de Nord trebuia să găzduiască în această săptămână partida retur, dar autorităţile locale au anunţat, joi, că nu vor putea organiza meciul, fără să ofere o explicaţie în acest sens.
Confederaţia asiatică de fotbal (CAF) a anunţat că meciul nu va avea loc, iar FIFA a confirmat ulterior, considerând că nu există nicio dată liberă în calendarul internaţional pentru o reprogramare.
În cazul unei victorii la ''masa verde'', Japonia va avea asigurat primul loc în grupa sa şi se va califica în ultima fază a preliminariilor asiatice în vederea Mondialului din 2026, ce va avea loc în Statele Unite, Canada şi Mexic.
Japonia, care a atins faza optimilor de finală la Cupa Mondială din 2022 din Qatar, după ce a învins Spania şi Germania în faza grupelor, nu şi-a confirmat statutul de favorită la Cupa Asiei pe Naţiuni, din februarie, fiind eliminată de Iran (1-2) în faza sferturilor de finală.